Elisabet Johannesdottir

D**'Elisabet Johannesdottir**, gebuer den 3. Mäerz 1986 zu Lëtzebuerg, ass eng islännesch Film- an Theaterschauspillerin, déi haaptsächlech zu Lëtzebuerg schafft.

## Liewen a Karriär
D'Elisabet Johannesdottir ass d'Meedche vun engem islännesche Pilot vun der Icelandair an enger islännescher Hausfra, an ass op der Musel opgewuess. Si huet Schauspillerei op der Filmakademie zu New York studéiert. Spéider huet si dat selwecht Fach och nach a weidere Coursen zu Los Angeles geléiert.

### Film
Hire Spillfilmdebut hat si, no e puer Rollen a Kuerzfilmer, als Mrs. Pearce an der lëtzebuergescher Koproduktioun *[[Hysteria (Film)|Hysteria]]* (2011). Duerno hat se kleng Rollen a Filmer wéi *La Belle du Seigneur* (2012), *[[Doudege Wénkel (Film)|Doudege Wenkel]]* (2012), *[[Justice Dot Net]]* (2018), *The Beast in the Jungle* (2019) a *[[Sawah]]* (2019).

2020 huet si a véier Episoden d'Roll vun der Lilou Guérin an der zweeter Staffel vun der däitsch-lëtzebuergescher Dramaserie *[[Bad Banks]]* gespillt. Am selwechte Joer war si am Mystery-Thriller *Marionette* vum hollännesche Regisseur Elbert van Strien ze gesinn, an d'Joer drop hat si eng Haaptroll am Film *[[Une histoire provisoire]]* vum Schwäizer Regisseur Romed Wyder. Och am Kuerzfilm *And He Said Yes!* (2022) vun der Gintare Parulyte huet si eng Haaptroll gespillt, éier si 2023 an der lëtzebuergeschsproocheger Produktioun *[[Little Duke]]* (2023) vum Andy Bausch ze gesi war.

### Theater
Zu Lëtzebuerg stoung si 2011 fir d'éischt als Theaterschauspillerin an enger Produktioun am Kapuzinertheater vum Patrick Marber sengem Stéck *Closer*, dirigéiert vum Douglas Rintoul, op de Bün. Och zu Los Angeles huet si 2012 an 2014 an e puer Stécker matgespillt. Duerno huet si an enger zäitgenëssescher Adaptatioun vum William Shakespeare sengem *As You Like It* matgespillt, nees ënner dem Rintoul senger Regie. Dat Stéck ass 2013 a Groussbritannien op Tournée gaangen. 2015 huet si d'Dottie am Stéck *Killer Joe* vum Tracy Letts (Auteur) an Anne Simon (Regie) gespillt

2016 huet si an de Stécker *Electrical Things Happened Between People* vum Tennessee Williams am TNL, *Illusions* vum Iwan Wyrypajew am Théâtre du Centaure, a *Möglicherweise gab es einen Zwischenfall* vum Chris Thorpe am Kasemattentheater gespillt.

Och an de Joren duerno stoung si dacks op der Bün, dorënner 2017 am *Rumpelstilzchen* vum Ian de Toffoli (Auteur) a Myriam Muller (Regie) am Groussen Theater vun der Stad Lëtzbuerg an am Hermann Hesse sengem *Steppenwolf* (Regie: Anna E. Frick) am Theater Trier; 2018 am Larisa Faber hirem *Disko Dementia* (Regie: Linda Bonvini) mat Maskénada; an 2019 am Ian de Toffoli sengem *3 Schwestern* (Regie: Daliah Kentges) am Kasemattentheater, am Aaron Posner sengem *Stupid Fucking Bird* (Regie: Anne Simon) am Kapuzinertheater. Am selwechte Joer ass si mat der Staatstheater-Freiburg-Produktioun *Der Sandmann* vum E. T. A. Hoffmann ënner der Regie vum Stef Lernous op Tournée an Däitschland, an der Belsch an an Holland gaangen.

Hiert éischt selwer geschriwwent an autobiografescht Stéck *Dem Eli seng zwou Këschten*, iwwer hir Réckverbannung mat Island an der Sich no enger eegener Plaz an der Welt, gouf 2016 opgefouert. 2018 huet si am Kader vum Festival TalentLab mat dem engleschsproochegen *Emerald & Olive* hiren Debut als Theateregisseurin gefeiert.

### Aneres
Zesumme mam amerikanesche Schauspiller Isaac Bush a mam Schrëftsteller Guy Helminger huet si de Gala vum Lëtzebuerger Filmpräis 2018 moderéiert. Am selwechte Joer war si och an enger Episod als Cordula an der Sitcom Zëmmer ze verlounen ze gesinn, an an enger Episod vun der däitscher Serie Rosamunde Pilcher.

## Filmographie (Auswiel)
### Film

* 2009: *Women on Death Row 4* 
* 2009: *The Bar* 
* 2011: *[[Hysteria (Film)|Hysteria]]*
* 2012: *[[Doudege Wénkel (Film)|Doudege Wenkel]]*
* 2012: *Belle du Seigneur*
* 2018: *[[Justice Dot Net]]*
* 2019: *[[Sawah]]*
* 2019: *The Beast in the Jungle*
* 2020: *Marionette*
* 2022: *[[Une histoire provisoire]]*
* 2022: *And He Said Yes!* 
* 2023: *[[Little Duke]]*

### Serien
* 2018: *[[Zëmmer ze verlounen]]* 
* 2018: *[[Rosamunde Pilcher]]* 
* 2020: *[[Bad Banks]]* 
* 2026: *[[Droneland (Televisiounsserie)|Droneland]]* (Tëlesserie), Regie: Félix Koch a Max Zähle